Drie jong mans van Pta in hof nadat hulle glo fietsryer saamsleepArgieffoto Foto: memyselfaneye (Pixabay) Johannes Jacobs, Leemone Stander en Jaco Kriel, almal 19 jaar oud, word aangekla van aanranding en roekelose en nalatige bestuur. Lt.kol. Lungelo Dlamini , woordvoerder van die polisie, het aan Maroela Media bevestig die drie beskuldigdes is vrygelaat tot hul volgende hofverskyning. Die voorval het na bewering Sondagmiddag buite die Nkwe-ontspanningsoord oos van Pretoria gebeur. John Lourens, ŉ Facebook-gebruiker, het op sosiale media geskryf dat die drie mans in ŉ silwer Hyundai Getz verby Simba Masvino, wat op sy fiets was, gery het. Hulle het hom glo vasgegryp en saam met die voertuig getrek. Masvino het glo weens die hoë spoed van sy fiets af geval en kopbeserings opgedoen. Volgens Lourens is Masvino ŉ bekende by die Nkwe-oord en werk hy al die afgelope 13 jaar daar. Hy moes glo gehospitaliseer word.Die erns van sy beserings is egter nog nie bekend nie. Dlamini het gesê die drie verdagtes het hulself aan die polisie oorgegee. Hy kon nie meer besonderhede oor die voorval verskaf nie en het gesê die polisie is steeds besig om verklarings by ooggetuies af te neem.